b"\n_START_ARTICLE_\nConquesta de Menorca\n_START_SECTION_\nAntecedents\n_START_PARAGRAPH_\nEn repres\xc3\xa0lia per haver conquerit el Regne de Sic\xc3\xadlia, el papa Mart\xc3\xad IV va excomunicar el rei Pere IV d'Arag\xc3\xb3 i va investir Carles I de Valois com a nou rei de la corona d'Arag\xc3\xb3. S'iniciava aix\xc3\xad la croada contra la corona d'Arag\xc3\xb3. En aquest conflicte, el rei Jaume II de Mallorca, germ\xc3\xa0 del rei Pere IV d'Arag\xc3\xb3, va fer costat al rei franc\xc3\xa8s. El 1283, les tropes de la corona d'Arag\xc3\xb3 passaren a l'ofensiva i, mentre el rei ocupava el comtat de Rossell\xc3\xb3 (que pertanyia al Regne de Mallorques), les tropes comandades per l'infant Alfons d'Arag\xc3\xb3, fill major del rei, conquerien les illes d'Eivissa i de Mallorca el 1285. D'aquesta manera, dels territoris insulars del Regne de Mallorques, tan sols l'illa de Menorca restava sense ocupar._NEWLINE_L'illa de Man\xc3\xbbrqa havia quedat com l'\xc3\xbanic refugi dels andalusins mallorquins des de la croada contra Al-May\xc3\xbbrqa, car pel tractat de Capdepera el rei Jaume I de Catalunya i Arag\xc3\xb3 havia perm\xc3\xa8s que la poblaci\xc3\xb3 musulmana aut\xc3\xb2ctona rest\xc3\xa0s a l'illa amb la condici\xc3\xb3 de pagar un tribut i ser un territori feudatari del Regne de Mallorques.\n_START_SECTION_\nPreparaci\xc3\xb3 de la campanya per a conquerir Man\xc3\xbbrqa\n_START_PARAGRAPH_\nEl rei Pere III d'Arag\xc3\xb3 mor\xc3\xad el 1285 i el seu fill major, Alfons III d'Arag\xc3\xb3, el succe\xc3\xad en tots els seus regnes i possessions a excepci\xc3\xb3 del Regne de Sic\xc3\xadlia, que fou per al seu segon fill Jaume._NEWLINE_Poc m\xc3\xa9s d'un any despr\xc3\xa9s d'haver conquerit les illes d'Eivissa i Mallorca, el ja rei Alfons III  decid\xc3\xad conquerir Man\xc3\xbbrqa. A tal fi, convoc\xc3\xa0 corts a Osca pel 18 d'octubre del 1286 amb l'objectiu de recaptar fons monetaris per a l'operaci\xc3\xb3 militar.\n_START_SECTION_\nLa conquesta de l'illa\n_START_PARAGRAPH_\nEl 22 de novembre del 1286 la flota va salpar del port peninsular de Salou, i arrib\xc3\xa0 a ciutat de Mallorca al cap de dos dies. Les tropes restaren a Mallorca per passar-hi el Nadal i proveir-se de soldats i queviures. Finalment, el 5 de gener de 1287, la flota va fondejar a l'illa dels Conills (hui en dia illa del Rei), prop de Ma\xc3\xb3._NEWLINE_El 17, les tropes aragoneses van desembarcar prop del port i assetjaren la vila de Ma\xc3\xb3, que va caure de manera immediata. El rais Abu-\xc3\x9amar ibn Sa\xc3\xafd es va fer fort a la fortalesa de Santa \xc3\x80gueda, al centre de l'illa. Abu-\xc3\x9amar, en veure's sense sortida, pact\xc3\xa0 la rendici\xc3\xb3 amb Alfons el Franc.\n_START_SECTION_\nCapitulaci\xc3\xb3\n_START_PARAGRAPH_\nEl 21 de gener del 1287, Abu-\xc3\x9amar ibn Sa\xc3\xafd i Blasco Ximenes d'Ayerbe, en nom del rei Alfons, tots dos signaren el pacte conegut com de saint Agaiz. Abu-\xc3\x9amar ibn Sa\xc3\xafd aconsegu\xc3\xad l'exili per a ell i dues-centes persones del seu entorn; per contra, la resta de menorquins foren esclavitzats. Finalment, el dia 22 de gener, el rei Alfons entrava a Mandinat Minurqa, que fou rebatejada com a Ciutadella, i don\xc3\xa0 per acabada la conquesta de l'illa.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl 1295, despr\xc3\xa9s de la mort d'Alfons III d'Arag\xc3\xb3, Jaume de Mallorca va recuperar les illes, inclosa la de Menorca._NEWLINE_Com a conseq\xc3\xbc\xc3\xa8ncia d'aquest fet, l'illa es va incorporar a la Corona d\xe2\x80\x99Arag\xc3\xb3 i va ser repoblada per catalans, principalment de la zona oriental, concretament, dels comtats de Barcelona, Girona, de l'Empord\xc3\xa0 i del Rossell\xc3\xb3, \xc3\xa7o que explica l'\xc3\xbas de l'article salat com a la resta de les Balears i la seva gran afinitat al catal\xc3\xa0 de la zona esmentada."